
Godātais priekšsēdētāj!

Saskaņā ar iepriekš minēto procedūru Nodarbinātības un sociālo lietu komiteja tika aicināta iesniegt jūsu komitejai atzinumu, un tā nolēma nosūtīt šo atzinumu vēstules veidā.
Nodarbinātības un sociālo lietu komiteja izskatīja konkrēto jautājumu un savā 2023. gada 18. jūlija sanāksmē nolēma aicināt par jautājumu atbildīgo Budžeta komiteju rezolūcijas priekšlikumā iekļaut turpmāk minētos ierosinājumus.
Ar cieņu
Dragoş Pîslaru


IEROSINĀJUMI
A.	tā kā pašlaik vērojamā augstā inflācija un daudzās krīzes rada lielu spiedienu uz pašreizējās DFS maksimālajiem apjomiem, samazinot rezerves, kas pieejamas, lai risinātu aktuālās un turpmākās ES problēmas, īstenotu ES ilgtermiņa mērķus un spētu saglabāt pietiekamu ieguldījumu līmeni ES programmās un rīcībpolitikās, tostarp tādās svarīgās prioritātēs kā taisnīga zaļā un digitālā pārkārtošanās; tā kā šīs daudzās krīzes ietekmē sociālo un ekonomisko situāciju ES, tostarp ES darba tirgu un dzīves apstākļus, un var negatīvi ietekmēt arī izaugsmi un nodarbinātību; tā kā ES budžetam ir efektīvi jāreaģē uz mainīgajām vajadzībām un jānodrošina atbalsts krīzes situācijās, jo īpaši, kad pieaugošā inflācija un straujais pārtikas un enerģijas cenu kāpums visā ES ietekmē visneaizsargātākos iedzīvotājus, vēl vairāk palielinot nevienlīdzību un saasinot nabadzību; tā kā netiek prognozēts, ka algas varētu pieaugt tikpat strauji kā inflācija, un tāpēc darba ņēmējiem pirktspējas zuduma dēļ varētu pasliktināties dzīves apstākļi; tā kā tādējādi palielināsies arī spiediens uz sociālās politikas kapacitāti, kā arī uz automātiskajiem stabilizatoriem, piemēram, valstu bezdarba apdrošināšanas shēmām;
B. 	tā kā aptuveni 96,5 miljoni eiropiešu jeb 21,9 % ES iedzīvotāju pašlaik ir pakļauti nabadzības un sociālās atstumtības riskam, turklāt tam pakļauti arī 24,7 % bērnu ES; tā kā saskaņā ar 2021. gadā veikto Savienības mēroga apsekojumu aptuveni 34 miljoni eiropiešu jeb gandrīz 6,9 % ES iedzīvotāju nevar atļauties pietiekami apsildīt savu mājokli[footnoteRef:1]; tā kā Enerģētiskās nabadzības observatorija ir aplēsusi, ka kopumā ar enerģētisko nabadzību ES saskaras vairāk nekā 50 miljoni mājsaimniecību;  [1:  Regulas par Sociālo klimata fondu 13. apsvērums:
https://eur-lex.europa.eu/legal-content/LV/TXT/?uri=CELEX%3A32023R0955&qid=1686746723482] 

C.	tā kā Eiropas sociālo tiesību pīlāra (ESTP) rīcības plānā ir noteikts mērķis, ka vismaz 78 % ES iedzīvotāju vecumā no 20 līdz 64 gadiem ir jābūt nodarbinātiem, ik gadu vismaz 60 % pieaugušo ir jāmācās, un nabadzības vai sociālās atstumtības riskam pakļauto cilvēku skaits ir jāsamazina vismaz par 15 miljoniem, tostarp vismaz par 5 miljoniem bērnu; tā kā rīcības plānā ir pieņemti arī vairāki priekšlikumi, lai līdz 2030. gadam sasniegtu šos mērķus; tā kā pašreizējā situācijā šos mērķus sasniegt kļūst sarežģītāk, ņemot vērā prognozēto nabadzības un bezdarba pieaugumu; tā kā sociālās aizsardzības sistēmas izjūt lielu spiedienu mazināt krīzes sociālo ietekmi, atbalstīt bēgļus un nodrošināt ikvienam pienācīgus dzīves apstākļus un piekļuvi kvalitatīviem pamatpakalpojumiem, piemēram, veselības aprūpei, izglītībai un mājokļiem;
D.	tā kā kvalificētam darbaspēkam ir izšķiroša nozīme sociāli godīgas un taisnīgas zaļās un digitālās pārkārtošanās nodrošināšanā un Savienības ilgtspējīgas konkurētspējas un noturības stiprināšanā, saskaroties ar negatīviem ārējiem satricinājumiem; tā kā atbilstošākas un vajadzīgākas prasmes paver jaunas iespējas un dod cilvēkiem iespēju pilnvērtīgi piedalīties darba tirgū, sabiedrībā un demokrātiskajās norisēs, izmantot zaļās un digitālās pārkārtošanās dotās iespējas un gūt no tām labumu, kā arī izmantot savas tiesības; tā kā Eiropas Prasmju gada mērķis ir ar pārkvalifikācijas un prasmju pilnveides starpniecību atbalstīt Savienības sociālās tirgus ekonomikas ilgtspējīgu izaugsmi un novērst prasmju trūkumu, ar ko saskaras 77 %[footnoteRef:2] uzņēmumu visā Savienībā, lai tādējādi palielinātu tās konkurētspēju un veicinātu kvalitatīvu darbvietu radīšanu; [2:  https://commission.europa.eu/strategy-and-policy/priorities-2019-2024/europe-fit-digital-age/european-year-skills-2023_lv] 

E.	tā kā NextGenerationEU programmas, piemēram, ReactEU, Taisnīgas pārkārtošanās fonds (TPF) un Atveseļošanas un noturības mehānisms (ANM), ir nodrošinājušas ekonomiski un sociāli ilgtspējīgu, taisnīgu, iekļaujošu un nediskriminējošu ekonomikas atveseļošanu; tā kā Komisijas pieņemtais Eiropas pagaidu atbalsta instruments bezdarba risku mazināšanai ārkārtas situācijā (SURE) ir bijis veiksmīgs; tā kā Eiropas stratēģisko tehnoloģiju platforma (STEP) ir daļa no Eiropas reakcijas uz nepieciešamību Eiropā palielināt ieguldījumus kritiskajās un jaunajās tehnoloģijās, lai novērstu darbaspēka trūkumu un apmierinātu pieprasījumu pēc prasmēm, un tās mērķis ir stiprināt Eiropas suverenitāti un drošību, uzlabot Savienības konkurētspēju un zaļo un digitālo pārkārtošanos,
1.	uzsver ES budžeta svarīgo nozīmi Savienības politikas prioritāšu īstenošanā, tostarp sekmīgi īstenojot zaļo un digitālo pārkārtošanos, kā arī īpašu uzmanību pievēršot attāliem apgabaliem un tālākiem reģioniem, energoietilpīgām nozarēm un mazkvalificētiem darba ņēmējiem, lai tie varētu pārkvalificēties un uzlabot prasmes, un radot kvalitatīvas darbvietas un pienācīgus darba apstākļus; uzsver, ka nabadzības izskaušanā, nevienlīdzības mazināšanā, iekļaujošas un sociāli taisnīgas, ilgtspējīgas un nediskriminējošas ekonomikas atveseļošanas veicināšanā būtiska nozīme ir pienācīgam atalgojumam un sociālajai aizsardzībai, augstiem arodveselības un darba drošības standartiem un dzimumlīdzsvarotām iespējām; uzsver nepieciešamību pēc stabilām valstu sociālās aizsardzības sistēmām, saīsināta darba laika shēmām, lai izvairītos no atlaišanas radītajām sekām, un mājokļa pabalstiem cilvēkiem, kuriem tie ir vajadzīgi; atzīst, cik svarīgi ir veicināt izaugsmi, stratēģisko autonomiju un enerģētisko neatkarību, vienlaikus nodrošinot spēcīgu atbalstu, jo īpaši jaunākajai paaudzei, bērniem, ģimenēm, darba ņēmējiem un mazajiem un vidējiem uzņēmumiem, un veicinot ilgtspējīgu attīstību, nevienu neatstājot novārtā un nodrošinot kohēziju un augšupēju sociālo konverģenci; aicina īpašu uzmanību pievērst maznodrošinātām un neaizsargātām grupām, piemēram, nabadzībā dzīvojošiem vai nabadzības un sociālās atstumtības riskam pakļautiem cilvēkiem, vienlaikus atbalstot mājsaimniecības ar vidējiem ienākumiem, nodrošinot, lai tās arī turpmāk būtu mūsu sabiedrības mugurkauls ar pietiekamām izaugsmes iespējām nolūkā veicināt vispārējo ekonomisko un sociālo kohēziju; uzsver arī to, cik svarīgi pēc Covid-19 krīzes ir nodrošināt spēcīgāku Eiropas veselības savienību, veicināt tiesiskumu, ES vērtības un pamattiesības, sekmēt lielākas un vienlīdzīgākas iespējas ikvienam un nodrošināt spēcīgāku Savienību tās iedzīvotājiem un globālā kontekstā;
2.	norāda, ka kopš sarunām par pašreizējo DFS ekonomiskais un politiskais konteksts ir mainījies; uzsver, ka pašreizējās DFS, par ko vienošanās tika panākta 2020. gadā, apjoms un struktūra nav piemērota tam, lai ātri reaģētu uz jaunajām problēmām un turpmākām krīzes situācijām un tās risinātu, vienlaikus saglabājot ieguldījumus ES programmās un rīcībpolitikās, un ka situācija 2.b izdevumu kategorijā ir ārkārtīgi satraucoša ļoti ierobežoto rezervju un lielā augstās inflācijas radītā spiediena dēļ; atzinīgi vērtē to, ka Komisija ir nākusi klajā ar priekšlikumu pārskatīt DFS, kurš ietver ilgtspējīgu risinājumu palielināto parāda izmaksu atmaksai ("EURI instruments"), tādējādi pasargājot NextGenerationEU programmas no finansējuma samazināšanas un radot budžeta iespējas tādos īpašos instrumentos kā ANM, ReactEU, TPF un InvestEU; tomēr uzskata, ka šis priekšlikums neatbilst ES vērienīgajiem mērķiem, un tādēļ atkārtoti aicina steidzami, visaptveroši un vērienīgi pārskatīt DFS 2021.–2027. gadam, paredzot lielāku budžeta apjomu un jaunus līdzekļus, lai atbalstītu ilgtspējīgu izaugsmi un ieguldījumus un spētu atbalstīt stratēģijas "Eiropa 2020" stratēģiskos mērķus, Ilgtspējīgas attīstības programmu 2030. gadam, kā arī jaunajos tiesību aktos paredzētos instrumentus, piemēram, Eiropas Neto nulles emisiju industrijas akadēmijas saskaņā ar Neto nulles emisiju industrijas aktu un ESTP un Porto deklarācijā izklāstītās iniciatīvas; uzstāj, ka arī turpmāk ir jānodrošina atbilstoši resursi kohēzijai un ekonomiskajai un sociālajai konverģencei un jāīsteno svarīgas rīcībpolitikas, piemēram, taisnīga zaļā un digitālā pārkārtošanās, kā arī jāļauj ES turpmākajos gados risināt jaunus uzdevumus; 
3.	uzskata, ka, veicot DFS pārskatīšanu, būs jāņem vērā vairāki jautājumi, proti, cik svarīgi ir DFS nodrošināt lielāku elastīgumu un pietiekamus resursus, lai atbalstītu ilgtspējīgu izaugsmi un investīcijas un efektīvi novērstu Covid-19 pandēmijas un Krievijas agresijas kara pret Ukrainu sociālās sekas un ietekmi darba tirgū, jo īpaši bezdarbu; atgādina, ka būtu jāņem vērā saskaņā ar pašreizējo DFS apstiprinātās programmas un to piešķīrumi, un uzstāj, ka, pārskatot pašreizējo DFS un DFS laikposmam pēc 2027. gada, ir jāpastiprina sociālās prioritātes un sociālie ieguldījumi, lai nodrošinātu spēcīgu un vērienīgu ES budžeta sociālo dimensiju;
4.	uzsver Savienības fondu un finanšu instrumentu, tostarp Atveseļošanas un noturības mehānisma (ANM) un REpowerEU, izšķirošo nozīmi, lai nodrošinātu ekonomiski un sociāli ilgtspējīgu, taisnīgu, iekļaujošu un nediskriminējošu ekonomikas atveseļošanu; uzstāj, ka Eiropas Sociālajam fondam Plus (ESF+) arī turpmāk jābūt galvenajam virzītājspēkam Savienības sociālās dimensijas stiprināšanā saskaņā ar Eiropas sociālo tiesību pīlāra principiem; atgādina, ka ESF+ ir arī galvenais ES instruments, kas tiek izmantots, lai palīdzētu dalībvalstīm, iedzīvotājiem un reģioniem panākt augstu nodarbinātības līmeni, kas papildināms ar pienācīgu atalgojumu, pienācīgiem darba apstākļiem, veselīgu darba vidi un sociālo nodrošinājumu, lai veidotu taisnīgu sociālo aizsardzību un kvalificētu, konkurētspējīgu un noturīgu darbaspēku, kas ir gatavs pārejai uz zaļo un digitālo ekonomiku un nākotnes darba pasauli, lai veidotu iekļaujošu un saliedētu sabiedrību, kuras mērķis ir izskaust nabadzību, un lai īstenotu ESTP noteiktos principus; tādēļ aicina ievērojami palielināt ESF+ budžetu, jo īpaši to budžeta daļu, kas paredzēta visnabadzīgākajiem mūsu sabiedrības locekļiem; norāda uz Eiropas Globalizācijas pielāgošanās fonda darbu zaudējušiem darba ņēmējiem (EGF), Taisnīgas pārkārtošanās fonda (TPF), ReactEU ar tā papildu resursiem ESF+, Jaunatnes nodarbinātības iniciatīvas (JNI) un Eiropas atbalsta fonda vistrūcīgākajām personām (EAFVP) nozīmi;
5.	atzīst, ka ESF+ un ANM ir jāveicina ESTP īstenošana, praksē piemērojot tā principus un integrējot sociālos mērķus visos attiecīgajos tiesību aktos, politikas virzienos un īstenošanas plānos, kas saistīti ar NextGenerationEU; uzsver, ka būtu jāpiešķir pietiekami resursi, lai atjauninātu un īstenotu ESTP rīcības plānu un Porto pieņemtos mērķrādītājus, uzsver, ka ANM ir bijusi būtiska nozīme krīzes mazināšanā un ka tas ir piemērs, kā rīkoties turpmāku krīžu gadījumā, un uzsver nepieciešamību stiprināt sociālās aizsardzības sistēmas un ieguldīt sociālajā drošībā, veselības aprūpes un izglītības pieejamībā, cenas ziņā pieejamos mājokļos, kvalitatīvā nodarbinātībā, kvalitatīvā apmācībā un sociālajos pakalpojumos neaizsargātām grupām; uzskata, ka ievērojama līdzekļu daļa būtu jāpiešķir ieguldījumiem sociālajā jomā, lai stiprinātu sociālās aizsardzības sistēmas un ieguldītu sociālajā drošībā, veselības aprūpes un izglītības pieejamībā, cenas ziņā pieejamos mājokļos, nodarbinātībā, tiesiskuma nodrošināšanā un sociālajos pakalpojumos neaizsargātām grupām; šajā saistībā aicina Komisiju nodrošināt personālu, lai atbalstītu šī uzdevuma veikšanu; uzskata, ka Portu pieņemtos nabadzības apkarošanas mērķus vajadzētu papildināt ES līmenī, paredzot rīcības plānu un spēcīgu nabadzības apkarošanas stratēģiju, kas atbalstīta ar ievērojamām investīcijām, pievēršoties visiem nabadzības aspektiem, tostarp strādājošo nabadzībai;
6.	atgādina, ka daudzās krīzes īpaši ir skārušas jauniešus nodarbinātības, izglītības, apmācības un garīgās labbūtības ziņā; uzsver, ka pārskatītajā DFS par prioritāti ir jānosaka atbalsts jauniešiem un jauniešu bezdarba apkarošanas pasākumi, kā arī jāstiprina pašreizējās iniciatīvas, piemēram, pastiprināta Garantija jauniešiem;
7. 	norāda uz Savienībā vērojamo demogrāfisko situāciju, ko izraisa iedzīvotāju novecošana, dzimstības samazināšanās un ilgāks paredzamais mūža ilgums; uzstāj, ka demogrāfiskās problēmas ir jārisina, investējot sociālajā infrastruktūrā; uzsver, ka Eiropas un valstu politika nenodrošina atbilstīgu reakciju uz demogrāfisko pārmaiņu ietekmi; atzinīgi vērtē Eiropas Aprūpes stratēģiju un aicina to atbalstīt DFS ietvaros, kā arī aicina dalībvalstis pēc iespējas labāk izmantot Eiropas strukturālos un investīciju fondus ieguldījumiem bērnu aprūpē un vecāka gadagājuma cilvēku un citu aprūpējamo personu aprūpē, izmantojot ESF+, InvestEU un citus finanšu instrumentus, kas veicina ieguldījumus sociālajā jomā;
8.	atzinīgi vērtē Savienības vērienīgo ieceri pastiprināti apkarot satraucošo bērnu nabadzības līmeni un palīdzēt izskaust bērnu nabadzību, liekot lietā nesen izveidoto Eiropas Garantiju bērniem; tomēr brīdina, ka pašreizējās krīzes ir pasliktinājušas un vēl vairāk pasliktinās to bērnu situāciju, kuri jau pašlaik dzīvo nabadzībā vai kuriem draud nabadzība, un tām būs ilgstošas sekas; norāda, ka kopš tās izveidošanas dalībvalstis Garantijā bērniem jau ir ieguldījušas aptuveni 9 miljardus EUR;  atkārtoti prasa steidzami palielināt Eiropas Garantijas bērniem finansējumu, laikposmam no 2021. līdz 2027. gadam paredzot īpašu budžetu vismaz 20 miljardu EUR apmērā, un uzstāj, ka tas ir jāiekļauj pārskatītajā DFS[footnoteRef:3]; turklāt aicina Komisiju darīt pieejamus, savukārt dalībvalstis — pilnībā izmantot visus pieejamos resursus Garantijas bērniem efektīvai īstenošanai, tostarp ESF+, ReactEU un ANM; aicina Komisiju uzlabot koordināciju starp ES valstīm Garantijas bērniem rīcības plānu īstenošanā un labāk novērtēt un racionalizēt ES un valstu rīcībpolitikas ietekmi uz bērnu situāciju; [3:  Eiropas Parlamenta 2022. gada 7. aprīļa rezolūcija par ES aizsardzību bērniem un jauniešiem, kas bēg no kara Ukrainā (https://www.europarl.europa.eu/doceo/document/TA-9-2022-0120_LV.html) un Eiropas Parlamenta 2022. gada 15. decembra rezolūcija par daudzgadu finanšu shēmas 2021.–2027. gadam uzlabošanu: noturīgs un jaunu problēmu risināšanai piemērots ES budžets (https://www.europarl.europa.eu/doceo/document/TA-9-2022-0450_LV.html).] 

9.	uzsver, ka pagaidu un īstermiņa elastības iespējas, kas kohēzijas politikas fondos tika ieviestas ar virkni priekšlikumu par kohēzijas rīcību bēgļu atbalstam Eiropā (CARE), palīdzēja dalībvalstīm ātri pārvarēt pret Ukrainu izvērstā kara ietekmi, lai gan dažās dalībvalstīs ar to joprojām nepietiek, lai apmierinātu visas vajadzības; atzinīgi vērtē Komisijas priekšlikumu par īpašu mehānismu Ukrainas atbalstam atlikušajā DFS plānošanas periodā, lai nodrošinātu stabilu un paredzamu finansējumu saskaņā ar regulējumu, kas atbalstīs Ukrainas finanšu stabilitāti, veicinās tās ekonomikas atveseļošanu un modernizāciju, vienlaikus īstenojot galvenās reformas tās ceļā uz pievienošanos ES;
10.	uzskata, ka ir vajadzīgi papildu centieni, lai novērstu kara izraisīto bezdarbu un nepietiekamu nodarbinātību, un prasa turpināt un refinansēt SURE, lai atbalstītu saīsināta darba laika shēmas un darba ņēmējus, kuri uz laiku tiktu atlaisti, kamēr kara sociālekonomiskās sekas negatīvi ietekmē darba tirgu; prasa izstrādāt pagaidu Eiropas sociālās noturības pasākumu kopumu, ar ko tiktu koordinēts tādu pasākumu un līdzekļu kopums, kuru mērķis ir stiprināt sociālās labklājības un sociālās aizsardzības sistēmas ES; uzsver, ka SURE ir izrādījies sekmīgs instruments cīņā pret Covid-19 pandēmijas izraisītu bezdarbu;
11.	atkārtoti aicina Komisiju izstrādāt ekonomikas pārvaldības arhitektūru ES, pamatojoties uz elastīgumu, solidaritāti, integrāciju, sociālo taisnīgumu un konverģenci, dzimumu līdztiesību, kvalitatīviem sabiedriskajiem pakalpojumiem, kas ietver kvalitatīvu un iekļaujošu valsts izglītības sistēmu, kvalitatīvu nodarbinātību un ilgtspējīgu attīstību;
12.    aicina Komisiju izstrādāt pienācīgu stratēģiju sociālo mērķu integrēšanai Savienības izdevumos; uzskata, ka būtu nepieciešama metodoloģija sociālo mērķu integrēšanai Savienības budžetā, lai nodrošinātu, ka visas Savienības finansētās rīcībpolitikas atbilst 20 principiem, kas definēti Eiropas sociālo tiesību pīlārā, un ka Savienības izdevumi veicina Eiropas sociālo mērķu sasniegšanu vai vismaz nav pretrunā šiem mērķiem; aicina pastiprināt sociālo partneru iesaisti un partnerības principu ievērošanu DFS izstrādē, īstenošanā un uzraudzībā attiecībā uz darba ņēmēju un sociālo tiesību aizsardzību, nodarbinātības saglabāšanu, kvalitatīvu darbvietu radīšanu un taisnīgu pārkārtošanos;
13.	pauž bažas, ka inflācijas un virknes ārkārtēju enerģijas cenu svārstību dēļ algas pašlaik samazinās; uzsver nepieciešamību steidzami palielināt algas, lai uzturētu iekšējo pieprasījumu un iekļaujošu izaugsmi un mazinātu divkāršās krīzes ietekmi uz darba ņēmējiem un mājsaimniecībām; uzskata, ka ES budžetā un DFS ir vajadzīgi papildu pasākumi, lai palīdzētu sociālajiem partneriem panākt algu palielināšanu, izmantojot trīspusējas spēju veidošanas sistēmas, tādējādi paātrinot ierosinātās direktīvas par adekvātām minimālajām algām gaidāmo pozitīvo ietekmi un tās ātru ieviešanu;
14.	atkārtoti aicina Komisiju nākt klajā ar ES budžeta sociālo izdevumu izsekošanas metodoloģiju, pamatojoties uz IAM un ESTP principiem, kā arī sociālo rezultātu pārskatā iekļaut labklājības rādītājus un novērtēt dažādo DFS ietvaros finansēto fondu, instrumentu un mehānismu vispārējo ietekmi uz darba apstākļu un labklājības uzlabošanu[footnoteRef:4]; uzstāj, ka noteikumi, kas reglamentē ES fondu līdzekļu izmantošanu, būtu jāsaskaņo ar sociālajām tiesībām un demokrātijas principiem, ESTP, IAM un darba ņēmēju pamattiesībām; uzskata, ka publiskajiem līdzekļiem būtu jābūt pieejamiem tiem darba devējiem, kas ievēro darba ņēmēju tiesības un nodrošina atbilstīgus darba apstākļus; [4:  Eiropas Parlamenta 2022. gada 5. aprīļa rezolūcija par 2023. gada budžeta izstrādes vispārējām pamatnostādnēm, III iedaļa – Komisija (https://www.europarl.europa.eu/doceo/document/TA-9-2022-0106_LV.pdf) un Nodarbinātības un sociālo lietu komitejas Budžeta komitejai sagatavotais atzinums
par Eiropas Savienības 2024. finanšu gada vispārējo budžetu – visas iedaļas (https://www.europarl.europa.eu/doceo/document/EMPL-AD-746942_LV.pdf).] 

15.	uzsver, ka ESF+ ir jānodrošina pienācīgs atbalsts gan ES sociālo partneru spēju veidošanai, cita starpā piedāvājot mācības, īstenojot tīklu veidošanas pasākumus un stiprinot sociālo dialogu, gan kopīgi ar sociālajiem partneriem un pilsoniskās sabiedrības organizācijām īstenotām darbībām;
16.	atzinīgi vērtē InvestEU, Eiropas Inovācijas padomei, Inovāciju fondam un Eiropas Aizsardzības fondam pieejamo līdzekļu palielināšanu, kas ar STEP atbalstu varētu veicināt ieguldījumus kritiskajās tehnoloģijās, uz kurām attiecas Neto nulles emisiju industrijas akts, un stiprināt Savienības atvērto stratēģisko suverenitāti; tādēļ aicina piešķirt budžeta līdzekļus vismaz 102 miljonu EUR apmērā Neto nulles emisiju industrijas akadēmiju izveidei un darbībai;
17.	atgādina, ka tādām aģentūrām kā Eurofound, EU-OSHA, Cedefop, ETF un ELA ir būtiska nozīme, jo tās sniedz Savienības iestādēm un valstīm specializētas zināšanas, jo īpaši nodarbinātības un sociālajos jautājumos, un ka ir jānodrošina tām nepieciešamie finanšu resursi un cilvēkresursi, lai tās spētu pildīt savus mainīgos uzdevumus;
18.	uzsver 2023. gada – Eiropas Prasmju gada – svarīgo nozīmi, tostarp konkrētas darbības un politikas virzienus, kas tiek atbalstīti ar pienācīgu finansējumu no DFS, lai turpinātu attīstīt nodarbinātības un uzņēmējdarbības pasākumus.

